**ЈАВНИ КОНКУРС**

**ЗА ДОДЕЛУ СТИПЕНДИЈА МЛАДИМ ТАЛЕНТИМА У ОБЛАСТИ НАУКЕ (ОБРАЗОВАЊА) У ОПШТИНИ ЋИЋЕВАЦ ЗА 2025. ГОДИНУ**

 **1.**  Расписује се Јавни конкурс за доделу стипендија младим талентима у области науке (образовања) за 2025. годину.

**2.** Општина Ћићевац додељује стипендије у складу са чл. 2, 3 и 6. Одлуке о стипендијама и праву на финансијску подршку младим талентима (''Сл. лист општине Ћићевац'', бр. 19/22 и 6/25), **под следећим УСЛОВИМА:**

- да имају пребивалиште на територији општине Ћићевац најмање две године, пре дана расписивања конкурса,

 - да су на међународним или републичким такмичењима која су у Календару такмичења и смотри ученика основних и средњих школа Министарства просвете у области науке (образовања) освојили прво, друго или треће место/награду, у претходних 12 месеци који претходе расписивању Јавног конкурса.

 **3.** Потребна документа (у оригиналу или овереној фотокопији), којима се доказује испуњеност услова из члана 3. ове одлуке су:

 - очитана лична карта или фотокопија личне карте подносиоца пријаве/ законског заступника;

 - извод из матичне књиге рођених;

 - за ученике потврда/уверење о редовном школовању;

 - доказ (потврда, уверење, диплома и др.) да су на међународним или републичким такмичењима која су у Календару такмичења и смотри ученика основних и средњих школа Министарства просвете, у области науке (образовања) освојили прво, друго или треће место/награду, у претходних 12 месеци који претходе расписивању Јавног конкурса;

 - фотокопија картице текућег рачуна“.

 Комисија, у складу са чланом 103. Закона о општем управном поступку за потребе поступка, по службеној дужности прибавља извод из МКР, доказ о кретању пребивалишта у периоду од 2 године које претходе расписивању конкурса.

 **4.** Пријаве на Јавни конкурс са потребном документацијом, подносе се непосредно или путем поште организационој јединици Општинске управе за друштвене делатности, са назнаком „За Комисију за доделу стипендија младим талентима“.

 За лица која нису навршила 14 година живота (млађи малолетник) пријаву на конкурс подноси законски заступник или старатељ.

 Лица која су навршила 14 година, а нису навршила 18 година живота (старији малолетник) могу подносити пријаву на конкурс уз сагласност законског заступника или старатеља.

 **5. РОК за подношење пријава на Јавни конкурс је до 25.4.2025. године.**

**6.** Комисија разматра пријаве и у року од 15 дана од дана закључења конкурса сачињава предлог председнику општине о броју стипендија које треба доделити, а које испуњавају услове из конкурса.

 Предлог из претходног става ове тачке се објављује на огласној табли Општинске управе.

 На предлог Комисије о броју стипендија које треба доделити, може се изјавити жалба Општинском већу у року од 8 дана од дана пријема обавештења о непостојању (неиспуњавању) услова за доделу стипендије.

По истеку рока за изјављивање жалбе, Председник општине доноси Решење о броју стипендија које ће бити додељене младим талентима за наредну годину.

 **7.** Стипендије младим талентима се исплаћују током целе календарске године, осим за месец јули и август. Стипендије се исплаћују на рачун пунолетног подносиоца пријаве или на рачун законског заступника или старатеља младог талента.

 **8.** Права и обавезе између корисника и даваоца стипендије ближе се уређују Уговором о стипендирању.

 Уговор потписују Председник општине и законски заступник или старатељ лица која нису навршила 14 година живота (млађи малолетник).

 Са лицима која су навршила 14 година, а нису навршила 18 година живота (старији малолетник) уговор потписују Председник општине, уз сагласност законског заступника или старатеља.

 **9.** Јавни конкурс објавити на огласној табли Општинске управе и на сајту општине.

КОМИСИЈА ЗА ДОДЕЛУ СТИПЕНДИЈА И

ФИНАНСИЈСКУ ПОДРШКУ МЛАДИМ ТАЛЕНТИМА

Бр. 615-20/25-02 од 10. април 2025. године